Springbok ontken gebruik van verbode middelsAphiwe Dyantyi (Foto: SA Rugby) “Ek glo in harde werk en regverdige spel. Ek het nog nooit verneuk nie en sal ook nie.” Só het die jong Springbok-vleuel Aphiwe Dyantyi (24) gesê nadat hy Saterdag in ’n verklaring bekend gemaak het dat hy verlede maand positief getoets het vir die gebruik van verbode middels. Luidens die verklaring het Dyantyi ŉ urinemonster op 2 Julie tydens ’n Springbok-oefenkamp ingedien wat positief teruggekom het. Dit is nie duidelik vir watter middel die Springbok positief getoets het nie. Dyantyi ontken egter dat hy verbode middels, hetsy doelbewus of roekeloos, gebruik het om sy prestasie op die veld te verbeter en verduidelik dat hy slegs twee weke tevore ook ŉ monster ingedien het wat negatief vir verbode middels getoets het. Hy het reeds versoek dat sy B-monster getoets word en wag tans op die uitslag, lui die verklaring. Dyantyi, wat Maandag 25 jaar oud word, het ses drieë in 13 toetse gedruk waaronder twee in Suid-Afrika se sege van 36-34 oor die All Blacks verlede jaar in Nieu-Seeland. Hy is ook verlede jaar deur Wêreldrugby as 2018 se beste nuweling aangewys. Hy het egter in November verlede jaar laas vir die Springbokke uitgedraf weens ŉ besering. Dyantyi was dus nie by verlede week se Springbok-oefenkamp in Bloemfontein nie en sal na verwagting ook nie Maandag in die Wêreldbekergroep ingesluit word wanneer dié groep aangekondig word nie. Die vleuel het in die verklaring sy spanmaats om verskoning gevra vir die negatiewe impak wat die nuus op hulle mag hê. Hy is vasbeslote om sy onskuld te bewys, het hy gesê.